OB reageer op Ramaphosa se toespraakAdv. Busisiwe Mkhwebane (Foto: ANA) Die Openbare Beskermer (OB) is vol vertroue dat die bevindinge in haar verslag oor pres. Cyril Ramaphosa feitelik korrek en die produk van ŉ onafhanklike en onpartydige proses is ondanks die president se bewerings dat dit nié die geval is nie. Oupa Segalwe, woordvoerder van die OB, het Sondag in ŉ verklaring gesê adv. Busisiwe Mkhwebane hou voet by stuk rakende haar bevindinge oor Ramaphosa hoewel sy steeds sy besluit om die verslag dringend in die hof te laat hersien, verwelkom. Maroela Media het vroeër berig Ramaphosa het Sondagaand gedurende ŉ mediakonferensie by die Uniegebou in Pretoria Mkhwebane se bevindinge teen hom as feitlik verkeerd en irrasioneel bestempel. Hy wil nou haar verslag dringend in die hof laat hersien. Segalwe het gesê Mkhwebane neem kennis van dié besluit en verstaan dat dit in die president se volle reg is om die verslag te laat wil hersien. “Soos sy al voorheen gesê het, moet enige hersieningsproses met ŉ interdik gepaardgaan om die inwerkingstelling van voorgestelde remediërende optrede vir eers stop te sit,” lui die verklaring. Segalwe sê in die verklaring dat Mkhwebane egter vol vertroue is dat haar bevindinge die rasionaliteitstoets sal slaag en wel met die wet strook. Luidens die verklaring het die OB ingevolge die Grondwet die mag om enige beweerde onbehoorlike gedrag in staatsake óf die openbare administrasie in enige regeringsfeer te ondersoek, rapporteer en dan op te los. Die OB het ook ingevolge wetgewing verskeie magte waarop sy gedurende haar ondersoek na Ramaphosa staatgemaak het, aldus Segalwe. “Sy twyfel nie daaraan dat sy haar magte uitgeoefen en haar pligte sonder vrees, guns of vooroordeel verrig het soos deur die Grondwet vereis word nie.” Luidens die verklaring sal Mkhwebane poog om die hof te help om tot die korrekte beslissing te kom deur haar saak te verdedig. Sy waarsku politieke partye en burgerlike samelewingsorganisasies om nie by die saak in te meng nie aangesien dit teen artikel 181 van die Grondwet is wat bepaal dat geen persoon of staatsentiteit met die funksionering van die OB mag inmeng nie.